Boston 13. septembra (TASR) - Pilot lietadla spoločnosti American Airlines, ktoré v utorok narazilo do jednej z budov Svetového obchodného centra (WTC) v New Yorku, tajne posielal správy dispečerskému stredisku počas väčšej časti letu.
Ako uvádza štvrtkové vydanie denníka Christian Science Monitor s odvolaním sa na rozhovory s dvoma nemenovanými leteckými dispečermi, pilot podľa všetkého zapínal tlačidlo na hovor z kokpitu.
"Tlačidlo stláčal prerušovane po väčšinu cesty do New Yorku," uviedol dispečer, podľa ktorého pilot chcel, aby sa letecká kontrola vedela, že niečo nie je v poriadku. Počas vysielania z lietadla tak na dispečingu počuli hlas pilota i jedného z únoscov, ktorý sa jasne vyhrážal. Celý prenos nahrali a odovzdali federálnym úradom.
Dispečeri tiež počuli únoscu hovoriť niečo ako "Máme viac lietadiel, máme ďalšie lietadlá", i keď vtedy ešte nevedeli o dôsledkoch únosu.
Ďalší dispečer v kontrolnom stredisku amerického Federálneho úradu pre letectvo (FAA) v meste Nashua novinám správu potvrdil. Ako dodal, osoba v kokpite hovorila anglicky približne niečo ako "nerobte nič nerozumné, nestane sa vám nič".